送魏縣丞之官餘杭
作者：呂本中
朝代：宋

paragraphs: 君去我逾靜，我病君得知。
如何便相遠，未有再見期。
溪橋已春晚，紅紫久離披。
初無一尊酒，慰君别後思。
君才則甚長，所用無不宜。
但當歛光芒，匣劍深藏之。
初非擊刺用，肯顧庸人嗤。
平生富事業，餘事尤長詩。
當官倘見念，琢句敢嫌遲。
上以寄難兄，下以愈我饑。